LIETUVOS RESPUBLIKOS SVEIKATOS APSAUGOS MINISTRAS

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS

SPRENDIMAS

DĖL PACIENTŲ, SERGANČIŲ COVID-19 LIGA (KORONAVIRUSO INFEKCIJA), TOLIMESNIO SIMPTOMINIO GYDYMO PASLAUGŲ ORGANIZAVIMO

2021 m. lapkričio 5 d. Nr. V-2481

Vilnius

Vadovaudamasis Lietuvos Respublikos civilinės saugos įstatymo 15 straipsnio 2 dalies 4 punktu, Valstybinio ekstremaliųjų situacijų valdymo plano, patvirtinto Lietuvos Respublikos Vyriausybės 2010 m. spalio 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“, 20 punktu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos Vyriausybės 2020 m. gruodžio 16 d. nutarimu Nr. 1419 „Dėl valstybės lygio ekstremaliosios situacijos valstybės operacijų vadovo paskyrimo“ ir siekdamas užtikrinti ekstremaliosios situacijos likvidavimą, n u s p r e n d ž i u:

1. Į p a r e i g o t i:

1.1. VšĮ Abromiškių reabilitacinę ligoninę (toliau – Reabilitacijos įstaiga):

1.1.1. po aktyvaus gydymo stacionarines asmens sveikatos priežiūros paslaugas teikiančiose asmens sveikatos priežiūros įstaigose (toliau – ASPĮ) tolimesniam simptominiam gydymui priimti pacientus, sergančius COVID-19 liga (koronaviruso infekcija), jeigu jiems nereikia deguonies terapijos (ne mažiau kaip 50 lovų);

1.1.2. veiklą organizuoti taip, kad būtų užtikrintas asmens sveikatos priežiūros paslaugų pacientams, sergantiems COVID-19 liga (koronaviruso infekcija), savalaikiškumas ir prieinamumas (įskaitant vaistinių preparatų bei medicinos priemonių (prietaisų), reikalingų paslaugoms teikti, įsigijimą). Jei Reabilitacijos įstaiga dėl objektyvių priežasčių negali laiku įsigyti vaistinių preparatų ir (arba) medicinos priemonių (prietaisų), reikalingų šiame papunktyje nurodytoms paslaugoms teikti – kreiptis į Lietuvos Respublikos sveikatos apsaugos ministeriją, kad vaistiniai preparatai ir (arba) medicinos priemonės (prietaisai) būtų skirti iš Sveikatos apsaugos ministerijos Ekstremalių sveikatai situacijų centro (toliau – ESSC) COVID-19 ligai skirtų atsargų, o jei ESSC reikiamų vaistinių preparatų bei medicinos priemonių (prietaisų) neturi – kreiptis į ASPĮ, iš kurios perkeliamas pacientas, sergantis COVID-19 liga (koronaviruso infekcija), dėl vaistinių preparatų bei medicinos priemonių (prietaisų) perleidimo, įsipareigojant juos grąžinti;

1.1.3. veiklą organizuoti taip, kad būtų užtikrintas pacientų, kuriems asmens sveikatos priežiūros paslaugos teikiamos ne dėl COVID-19 ligos (koronaviruso infekcijos), atskyrimas nuo pacientų, kuriems asmens sveikatos priežiūros paslaugos teikiamos dėl COVID-19 ligos (koronaviruso infekcijos);

1.1.4. pateikti Sveikatos apsaugos ministerijai sąskaitą, kurioje nurodytos išlaidos, patirtos dėl asmeninės apsaugos priemonių, vaistinių preparatų ir medicinos priemonių (prietaisų), naudojamų teikiant asmens sveikatos priežiūros paslaugas pacientams, sergantiems COVID-19 liga (koronaviruso infekcija), įsigijimo;

1.1.5. likus ne mažiau kaip 30 procentų laisvų lovų, skirtų teikti asmens sveikatos priežiūros paslaugas pacientams, sergantiems COVID-19 liga (koronaviruso infekcija), apie tai informuoti Sveikatos apsaugos ministeriją, elektroniniais paštais covid19@sam.lt ir elita.radkevic@sam.lt bei telefonu (8 5) 219 3332;

1.1.6. asmens sveikatos priežiūros paslaugas pacientams, sergantiems COVID-19 liga (koronaviruso infekcija), teikti vadovaujantis pagrindinių ASPĮ, nurodytų Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos apraše, patvirtintame Lietuvos Respublikos sveikatos apsaugos ministro 2020 m. kovo 4 d. įsakymu Nr. V-281 „Dėl Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos aprašo patvirtinimo“ (toliau – aprašas), infekcinių ligų gydytojų ar vidaus ligų gydytojų, ar vaikų infekcinių ligų, ar vaikų ligų gydytojų ir paslaugų teikimą organizuojančių ASPĮ, nurodytų apraše, metodiniais nurodymais ir konsultuojantis su ASPĮ, iš kurios perkeltas pacientas, pacientą gydžiusiu ar kitu jos vadovo paskirtu konsultuoti gydytoju;

1.1.7. paciento būklei pablogėjus, esant indikacijų, užtikrinti paciento tolimesnį gydymą aktyviojo gydymo paslaugas teikiančioje ASPĮ;

1.2. ASPĮ, iš kurios perkeliamas pacientas, sergantis COVID-19 liga (koronaviruso infekcija):

1.2.1. prireikus konsultuoti Reabilitacijos įstaigos sveikatos priežiūros specialistus, teikiančius asmens sveikatos priežiūros paslaugas COVID-19 liga (koronaviruso infekcija) sergantiems pacientams;

1.2.2. organizuoti pacientų, sergančių COVID-19 liga (koronaviruso infekcija), pervežimą į Reabilitacijos įstaigą, ne vėliau kaip prieš dvi darbo dienas informavus Reabilitacijos įstaigą, elektroniniais paštais info@abromiskes.lt, vglamba@abromiskes.lt ir telefonais +370 603 32914, +370 698 43391, kiek, kokios lyties ir amžiaus grupės (vaikas ar suaugęs) pacientų atvežama bei kiek ir kokių vaistinių preparatų ir medicinos priemonių (prietaisų) jiems reikia tolesniam gydymui;

1.2.3. gavusi Reabilitacijos įstaigos prašymą pagal šio sprendimo 1.1.2 papunktį, jei yra galimybė, perleisti vaistinius preparatus bei medicinos priemones (prietaisus) Reabilitacijos įstaigai.

2. N u s t a t y t i, kad:

2.1. šis sprendimas taikomas iki tol, kol iš Reabilitacijos įstaigos išrašomas paskutinis pacientas, kuriam šiame sprendime nurodytos asmens sveikatos priežiūros paslaugos pradėtos teikti šio sprendimo galiojimo metu;

2.2. šiame sprendime nurodytos Reabilitacijos įstaigos teikiamos COVID-19 liga (koronaviruso infekcija) sergančių pacientų tolimesnio simptominio gydymo paslaugos, suteiktos nuo 2021 m. spalio 29 d., apmokamos vadovaujantis teisės aktų, reguliuojančių asmens sveikatos priežiūros paslaugų apmokėjimą, nustatyta tvarka.

Sveikatos apsaugos ministras, valstybės lygio

ekstremaliosios situacijos valstybės operacijų vadovas	Arūnas Dulkys